32006D0033
L 021/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 януари 2006 година
за установяване на консултативна група на високо равнище относно социалната интеграция на етническите малцинства и тяхното пълно участие на пазара на труда
(2006/33/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като има предвид, че:
(1)
Член 13 от Договора за създаване на Европейската общност предоставя правомощия на Общността да предприеме подходящи действия за борба с дискриминацията, основана на пол, расов или етнически произход, религия или вяра, инвалидност, възраст или полова ориентация.
(2)
В съответствие със Съобщение на Комисията, озаглавено „Недискриминиция и равни възможности за всички“ (1), прието на 1 юни 2005 г., което подчертава необходимостта Европейският съюз да разработи последователен и ефективен подход към социалната интеграция на етническите малцинства и тяхното пълно участие на пазара на труда, Комисията желае да почерпи опита и знанията на специалистите, които се срещат в рамките на консултативната група.
(3)
Групата трябва да допринесе за разработването на последователен и ефективен подход към социалната интеграция на етническите малцинства в неравностойно положение и тяхното пълно участие на пазара на труда.
(4)
Групата следва да се състои от експерти от гражданското общество, от сферата на научноизследователските среди, бизнеса, националните и местните власти, както и етническите малцинства и други заинтересовани страни. Тя трябва да бъде балансирана, особено по отношение на географски произход, пол, етнически произход и област на дейност и експертни знания и опит,
РЕШИ:
Член 1
Комисията създава консултативна група на високо равнище за социална интеграция на етническите малцинства и тяхното пълно участие на пазара на труда, наричана по-нататък „групата“.
Член 2
Задача
Задачата на групата ще бъде:
-
да анализира средствата за постигане на по-добра социална интеграция на етническите малцинства и тяхното пълно участие на пазара на труда в рамките на Европейския съюз,
-
да представи преди края на „2007 - Европейска година на равни възможности за всички“ доклад, съдържащ препоръки за политиките, които трябва да бъдат приложени в тази връзка.
Групата ще изгради добра практика в тази област и ще се концентрира по-специално върху следните въпроси:
-
социално-икономическото положение на етническите малцинства в днешния Европейски съюз,
-
различните положения и нужди на малцинствените групи, включително неотдавнашни преселници, установени етнически малцинства, национални малцинства, роми и лица без гражданство,
-
въздействието на множествената дискриминация и влиянието на такива фактори, като възраст, пол, инвалидност и религия, както и въздействието на географската изолация и образователно ниво,
-
приносът на политиките и програмите на Европейския съюз за социалната интеграция на етническите малцинства и тяхното пълно участие на пазара на труда,
-
въздействието на бъдещи развития, включително възможните нови вълни от присъединявания към Европейския съюз (Румъния, България, Турция, западните Балкани).
Председателят на групата може да укаже на Комисията кога би било препоръчително да се консултира с групата по конкретен въпрос.
Член 3
Състав - назначаване
1. Членовете на групата се назначават от Комисията измежду специалисти със знания в областите, за които става въпрос в член 2.
2. Групата се състои от максимум 10 членове.
3. Прилагат се следните разпоредби:
-
членовете се назначават като частни лица и ще се изисква да информират Комисията независимо от всякакво външно влияние,
-
членовете на групата остават на длъжност, докато бъдат заменени или мандатът им изтече,
-
членовете, които вече не допринасят ефективно за дебатите на групата, които подадат оставки или които не спазват условията, изложени в първата и втората точка на настоящия член или на член 287 от Договора за създаване на Европейската общност, могат да бъдат заменени за оставащия период от техния мандат,
-
всяка година членовете поемат обещание да действат в обществен интерес и декларация, посочваща липсата на всякакъв интерес, който може да подкопае тяхната обективност,
-
имената на членовете, назначени индивидуално, се публикуват в интернет страницата на Генерална дирекция „Заетост, социални въпроси и равни възможности“ и в Официален вестник на Европейския съюз, серия C. Имената на членовете се събират, обработват и публикуват в съответствие с разпоредбите на Регламент (ЕО) № 45/2001 на Европейския парламент и на Съвета (2) за защита и обработка на личните данни.
Член 4
Функциониране
1. Комисията назначава председател на групата.
2. Представителят на Комисията може да поиска от експерти или наблюдатели със специфична компетенция по тема от дневния ред да участват в дебатите на групата, където е подходящо и/или необходимо.
3. Информацията, получена от участие в дебатите на групата, няма да бъде разкривана, когато Комисията заяви, че това е свързано с поверителни въпроси.
4. Групата заседава, обикновено в помещенията на Комисията, в съответствие с процедурите и графика, установен от нея. Комисията предоставя секретарски услуги. Други длъжностни лица на Комисията с интерес към разискванията могат да присъстват на тези заседания.
5. Групата приема свой процедурен правилник въз основа на стандартния процедурен правилник, приет от Комисията (3).
6. Комисията може да публикува в Интернет, на оригиналния език на съответния документ, всякакво резюме, заключение, частично заключение или работен документ на групата.
Член 5
Разноски за заседанията
Комисията възстановява пътните и където е подходящо - дневните и квартирните разноски за членовете, експертите и наблюдателите във връзка с дейностите на групата в съответствие с разпоредбите, които са в сила в Комисията. Членовете не получават заплащане за изпълнението на своите задължения.
Разноските, свързани със заседанията се възстановяват в рамките на лимитите на сумите, разпределени за съответните отдели по годишната процедура за разпределяне на ресурсите.
Член 6
Влизане в сила
Настоящото решение влиза в сила в деня на публикуването му в Официален вестник на Европейския съюз. То се прилага до 31 декември 2007 г. Комисията решава относно възможното продължаване преди тази дата.
Съставено в Брюксел на 20 януари 2006 година.